Američki sektor maloprodaje u božićnoj sezoni shoppinga ostvari 40 posto godišnje zarade
Američka udruga trgovaca predviđa da će prodaja porasti za četiri posto, što je najniži rast u posljednjih pet godina. No, to je još uv
Iako do Božića ima još skoro dva mjeseca, sezona blagdanskog kupovanja u Sjedinjenim Državama već je uvelike započela. Zabrinute stanjem američke ekonomije, mnoge se trgovine nadaju da će ovaj žar kupovanja poboljšati i njihovu zaradu i gospodarstvo općenito. Neki se žale da reklame za predbožićnu kupovinu svake godine počnu sve ranije. No, trgovci se nadaju da će ovo predbožićno vrijeme odvratiti pažnju njihovih kupaca od trome ekonomije i visokih cijena energije koje im znatno smanjuju raspoloživ mjesečni dohodak. Kolumnistica dnevnika Wendy Bounds staje komentira ovim riječima: "Ljudi su veoma zabrinuti zbog situacije na tržištu nekretnina, kao i zbog visokih cijena goriva. U isto vrijeme, svjesni su da ih božićne dekoracije mogu uveseliti. Zato će imati volju za trošenje. Stoga je logično da će, ako oglašavamo ranije, kupci početi trošiti ranije." Američka udruga trgovaca predviđa da će ovogodišnja predbožićna prodaja porasti za četiri posto, što bi bio najniži rast u posljednjih pet godina. No, to je još uvijek 900 dolara više po osobi. 'Kućni mi je proračun ove godine niži, ali mislim da ću ga nakraju ipak prekoračiti' - žurno je prozborila jedna prolaznica u Washingtonu, kada smo je upitali o planovima za božićnu sezonu kopovine. Potrošači su najveći pokretači američke ekonomije, koja je narasla gotovo četiri posto od srpnja do rujna. Američki ministar trgovine kaže da je neosnovano misliti da će potrošači brzo promijeniti svoje navike: "Ljudi već obavljaju svoju kupovinu, aktivno troše i time pokazuju samouvjerenost, samopouzdanje, kada je u pitanju ekonomska situacija. Nema razloga da se ta samouvjerenost ne nastavi i u ovoj sezoni kupovanja." Trgovci pružaju brojne poticaje za ranu kupovinu, osobito na internetu. No, čak i uz široku ponudu robe po pogodnim cijenama, Wendy Bounds tvrdi da je još prerano prognozirati koliko će unosna biti ova završna kupovna sezona: "Nemamo još čak ni najpopularniju igračku za 2007. godinu. Kupci će doći u trgovine, no da li će one nuditi dovoljno atraktivnih proizvoda koji bi ih trebali privući da nešto kupe i da se cijela marketinška kampanja stvarno isplati?" Sezona predbožićne kupovine u Sjedinjenim Državama tradicionalno počinje nakon Dana zahvalnosti, odnosno trećeg četvrtka u mjesecu studenom. On ove godine pada na 22. studeni. Ova sezona je od ključne važnosti za mnoge trgovce na malo jer čini i do 40 posto njihove godišnje zarade.